b'\n_START_ARTICLE_\nNya Trollsl\xc3\xa4ndan\n_START_PARAGRAPH_\nNya Trollsl\xc3\xa4ndan oli Helsingiss\xc3\xa4 vuosina 1884\xe2\x80\x931892 ilmestynyt ruotsinkielinen lastenlehti._NEWLINE_Kirjakauppias G. W. Edlundin kustantama Nya Trollsl\xc3\xa4ndan perustettiin vuonna 1873 lakanneen Trollsl\xc3\xa4ndanin jatkajaksi. Sen avustajana ja taustavoimana toimi j\xc3\xa4lleen Zachris Topelius. Lehte\xc3\xa4 toimittivat Topeliuksen tyt\xc3\xa4r Toini Topelius ja h\xc3\xa4nen sihteerins\xc3\xa4 Alexandra Gripenberg sek\xc3\xa4 vuodesta 1891 l\xc3\xa4htien Alta Dahlgren. Vuosina 1886\xe2\x80\x931887 Nya Trollsl\xc3\xa4ndanin rinnalla ilmestyi my\xc3\xb6s suomenkielinen Sirkka._NEWLINE_Nya Trollsl\xc3\xa4ndanin tavoitteena oli her\xc3\xa4tt\xc3\xa4\xc3\xa4 lapsissa oikeudentunnetta sek\xc3\xa4 tervett\xc3\xa4 ja iloista lapsenmielt\xc3\xa4. Se sis\xc3\xa4lsi etup\xc3\xa4\xc3\xa4ss\xc3\xa4 satuja, kertomuksia, luontoa ja el\xc3\xa4imi\xc3\xa4 koskevia kirjoituksia sek\xc3\xa4 pikku-uutisia. Kahdesti kuukaudessa ilmestyneen lehden painos oli noin 700 kappaletta vuonna 1885, mutta alkoi sen j\xc3\xa4lkeen laskea. Vuonna 1888 Nya Trollsl\xc3\xa4ndanilla oli en\xc3\xa4\xc3\xa4 450 tilaajaa ja vuonna 1891 vajaat 400. Kannattamattomana lakanneen lehden tilalle perustettiin vuonna 1895 samantyyppinen Sl\xc3\xa4ndan.'